בקרב הרביעי, אליסטר בלאק התחרה נגד AJ סטיילס (שלווה לקרב על ידי לוק גאלוס וקארל אנדרסון) בקרב ללא פסילות. ברגעי הסיום של הקרב, כשבלאק ניסה לבצע על סטיילס את מהלך הסיום שלו, המיסה השחורה, גאלוס ואנדרסון התערבו, אך בלאק הצליח להדוף אותם. לעומת זאת, ביחד השלושה הצליחו להשתלט על בלאק ולהחזיקו כדי לאפשר לסטיילס לבצע עליו את מהלך הפנומנל פורארם, מוזיקת הגונג האופיינית של אנדרטייקר התנגנה והאורות כבו. כשהאורות דלקו שוב, אנדרטייקר חנק את גאלוס ואנדרסון. סטיילס ניסה לבצע על אנדרטייקר את מהלך הפנומנל פורארם, אך האחרון תפס את סטיילס וביצע עליו את מהלך הצ'וקסלאם. האורות כבו ודלקו שוב, כשאנדרטייקר לא נראה בזירה. בלאק ניצל זאת כדי לבצע על סטיילס את מהלך הסיום שלו ולהצמידו לניצחון.
אז, הסטריט פרופיטס (אנג'לו דוקינס ומונטז פורד) הגנו על אליפות הזוגות של Raw נגד סת' רולינס ומרפי. בסיום, קווין אואנס הגיח מהקהל ונעמד מחוץ לזירה, כשהחזיק בידיו שקית פופקורן, מה שהסיח את דעתו של רולינס ואיפשר לסטריט פרופיטס לנצל זאת לטובתם ולנטרל את רולינס. אז, פורד ביצע על מרפי את מהלך הספלאש כדי לנצח בקרב ולשמור על חגורות האליפות בהצלחה. לאחר הקרב, אואנס נכנס לזירה וביצע על רולינס את מהלך הסטאנר.
בקרב הלפני אחרון, ברון סטרומן הגן על האליפות הבין יבשתית נגד סמי זיין, שינסקה נקאמורה וסזארו בקרב האנדיקאפ 3 נגד 1. במהלך הקרב, נקאמורה וסזארו החלישו את סטרומן, מה שאיפשר לזיין להיכנס לקרב ולתקוף את סטרומן. לעומת זאת, בכל פעם שסטרומן הצליח לעמוד על רגליו, זיין נסוג לאחור. ברגעי הסיום של הקרב, נקאמורה וסזארו החזיקו את סטרומן כדי לאפשר לזיין לבצע את מהלך ה-Helluva Kick, שהספיק לו כדי לנצח בקרב. מכיוון שזיין הצמיד את סטרומן לניצחון, הוא זה שזכה בתואר. זאת האליפות הראשונה של זיין ברוסטר הראשי מאז המעבר שלו מ-NXT בשנת 2016, כשהפעם האחרונה שהוא זכה בחגורת אליפות כלשהי ב-WWE הייתה אליפות ה-NXT באירוע NXT TakeOver: R Evolution בשנת 2014.
הקרב המרכזי.
הקרב המרכזי היה קרב תא ההדחות נשים של Raw אשר הכיל את נטליה, ליב מורגן, אסקה, רובי ריוט, שרה לוגאן ונציגת NXT, שיינה בייזלר וקבע את הטוענת לכתר לאליפות הנשים של Raw ברסלמניה 36. נטליה וריוט החלו את הקרב ראשונות כאשר לוגאן נכנסה כמספר השלישי. בייזלר נכנסה הבאה בתור ושלטה ביד רמה, כשהיא הדיחה את לוגאן, ריוט ונטליה בעזרת שימוש במהלך ההכנעה שלה, הקיריפודה קלאץ'. כשמורגן נכנסה חמישית, בייזלר הטיחה את גופה בדופן הכלוב ובאחד מתאי ההדחה ולאחר מכן הכניעה אותה בעזרת הקיריפודה קלאץ' וכתוצאה מכך גרמה להדחתה. בייזלר, שנשארה לבד בזירה, חיכתה לכניסתה של אסקה, כשהשתיים ניהלו מספר התגרויות ביניהן. אז, אסקה נכנסה לקרב אחרונה והשתיים ניסו כל אחת לבצע את מהלך ההכנעה שלה על השנייה, כשלבסוף בייזלר הצליחה לבצע על אסקה את הקיריפודה קלאץ', שמנגד, התעלפה, מה שהקנה לבייזלר את הניצחון בקרב ואת הזכות להתחרות על אליפות הנשים של Raw נגד לינץ' ברסלמניה 36. עם ניצחון זה, בייזלר הפכה למנצחת הראשונה של קרב תא ההדחות שהצליחה להדיח את כל יתר המשתתפות, בנוסף לכך שהיא השוותה את שיא ההדחות בקרב אחד עם חמש הדחות (כשהקודם נקבע על ידי ברון סטרומן בקרב תא ההדחות שהכיל שבעה משתתפים בשונה מהרגיל והתקיים בשנת 2018).
ביקורות.
האירוע קיבל ביקורות חיוביות ברובן בקרב המבקרים והצופים, כשמירב הקרבות זכו לשבחים על איכות הקרב והעלילה שלו.
הקרב הפותח בין דניאל בריאן לדרו גולאק זכה להמון שבחים. בריאן מאזיק מהמגזין פורבס העניק לקרב זה ציון של "+A", שהיה הגבוה ביותר לטעמו בערב ואמר ש"שניהם הביאו לידי ביטוי את האישיות שלהם אל תוך הקרב, הכימיה ביניהם הייתה טובה מאוד. לשניהם היו את הרגעים לצאת עם היד על העליונה, אך בסופו של דבר בריאן ניצח בצדק בקרב. זה הוא היה קרב הערב ללא ספק". כריס מולר מהאתר Bleacher Report העניק לקרב זה ציון "A" (קרב הערב לצד אנדרדה נגד קאריו) ואמר ש"שני המתאבקים האלה הם הטכניים ביותר ב-WWE כיום, וזה היה בדיוק הקרב שציפית לראות מהם", הוא הוסיף ואמר שהוא מקווה לראות עוד מפגשים מהסוג הזה בין השניים. וייד קלר מהאתר Pro Wrestling Torch העניק לקרב ציון של 3.5 מתוך 5 כוכבים ואמר ש"הקרב היה קרב תחרותי מתחילתו ועד סופו ובעל ק צב גבוה יותר מהסגנון הקבוע של ה-WWE". אלטון ג'ונס מהאתר Heavy העניק לקרב גם הוא ציון של 3.5 מתוך 5 כוכבים, ואמר ש"דרו גולאק זכה לרגעי זוהר בקרב. לפני שצפיתי בקרב, ידעתי שזאת הזדמנות חלומית עבור דרו גולאק לבצע את הפריצה שלו, ודניאל בריאן עשה את כל שביכולותו לעזור לו להשיג זאת. הקרב היה טוב, אך נדרשו לו עוד עשר דקות לפחות כדי להגיע לרמה גבוהה."
הקרב בין אנדרדה לקאריו זכה גם כן לשבחים, אף על פי שמרבית הביקורות הופנו לכתיבת הקרב, כשנאמר שהפסדיו החוזרים ונשנים של קאריו נגד אנדרדה פוגעים באמינות הפיוד ביניהם. בריאן מאזיק מהמגזין פורבס העניק לקרב זה ציון של "-B" ותהה "מדוע ניתנות לקאריו הזדמנויות לאתגר את אנדרדה אם לא נותנים לו לצאת עם ידו על העליונה? מיותר לציין שאנדרדה לא צריך להיות אלוף ארצות הברית, אך בנקודת זמן הזו כל הקרבות בין השניים מתנהלים באותה המתכונת. שניהם חזקים ובעלי יכולות אתלטיות מדהימות, אך זה הוא הזמן לסיים את הפיוד בין השניים". אלטון ג'ונס מהאתר Heavy העניק לקרב זה ציון של 3.5 מתוך 5 כוכבים, ואמר שהקרב היה טוב, אך האכזבה הייתה ניכרת בכך שקאריו נחל הפסד לאנדרדה. באופן הפוך ממנו, כריס מולר מהאתר Bleacher Report שיבח את הפיוד בין השניים כשאמר ש"זה כמעט בלתי אפשרי שאנדרדה וקאריו יתמודדו זה מול זה בקרב רע. כל מפגש ביניהם הוא יותר טוב מהקודם והמפגש הזה לא היה יוצא דופן. מילים אלו הם שגרמו לו להעניק לקרב זה ציון "A".
קרב תא ההדחות זוגות זכה לשבחים על תצוגות המתאבקים, העלילה הקצב ורגעים זכורים. כריס מולר מהאתר Bleacher Report העניק לקרב זה ציון של "-A", כשאמר ש"ככל שמוסיפים יותר משתתפים לקרב, יותר קשה לעקוב אחר המתרחש. גם כשהיו עשרה משתתפים בקרב בו זמנית, הם עשו עבודה נהדרת". הוא הוסיף ואמר ש"אולי הקרב הזה לא יזכר כקרב תא ההדחות הטוב ביותר בהיסטוריה, אבל הוא הכיל מלא רגעים מהנים וסיפר מגוון של סיפורים שונים באותו הזמן". בריאן מאזיק מהמגזין פורבס העניק לקרב זה ציון של "+B" וטען ש"המשתתפים בקרב עשו את המוטב עליהם, כשהעלילה בין אוטיס, דולף זיגלר ומנדי רוז קיבלה מספר שכבות חדשות אשר הגבירו את ההנאה". לעומת זאת, הוא ציין שתוצאת הקרב הייתה צפויה למדי והיא זו שמשכה את המתח מן הקרב. אלטון ג'ונס מהאתר Heavy העניק לקרב זה ציון של 4 מתוך 5 כוכבים, כששיבח את תצוגות המתאבקים והעלילה ואף הגדיר את קרב זה כקרב הערב לטעמו.
הקרב בין סטיילס לבלאק זכה לשבחים עקב היכולות הפיזיות של השניים, בנוסף לאיכות הכתיבה של הקרב. כריס מולר מהאתר Bleacher Report העניק לקרב זה ציון של "+B" וטען ש"בלאק וסטיילס עבדו טוב יחדיו והמעורבות של אנדרטייקר בקרב הוסיפה את אלמנט ההפתעה. אנדרטייקר וסטיילס צפויים להתכנס למפגש ביניהם באירוע רסלמניה, אך נכון לעכשיו, בלאק הוא זה שהשיג את הניצחון אשר הקנה לו מומנטום גדול להמשך". בריאן מאזיק מהמגזין פורבס העניק לקרב ציון של "+C", כשתיאר את הקרב כ"מבדר, אבל צפוי למדי שהקרב נועד לבנות את הקרב בין סטיילס לאנדרטייקר ברסלמניה 36". לטעמו, "פיוד בין סטיילס לבלאק יהיה בהרבה יותר מעניין, וראינו זאת באיכות הקרב ביניהם באירוע". אלטון ג'ונס מהאתר Heavy העניק לקרב ביניהם ציון של 3.5 מתוך 5 כוכבים ואמר ש"הקרב קיבל צבע כאשר האקשן קרה כששניהם היו מחוץ לזירה". הוא הוסיף ואמר שכולם ידעו שאנדרטייקר צפוי להגיע בשלב מסוים.
קרב תא ההדחות נשים ששימש כקרב המרכזי קיבל ביקורות מעורבות בקרב המבקרים. כריס מולר מהאתר Bleacher Report העניק לקרב זה ציון של "-B". ברנט ברוקהאוס מהאתר CBS Sports העניק לקרב ציון גבוה יותר של "+B" וטען ש"אם מטרת הקרב הייתה לבסס את מעמדה של בייזלר כאיום ממשי על שלטונה של בקי לינץ' כאלופת הנשים, הקרב עלה על מטרה זו. הקרב אולי לא יזכר כקרב תא ההדחות בעל כמות האקשן הגבוהה ביותר בהיסטוריה של ה-WWE, אבל היכולת לספר את הסיפור על כוח חדש בעיר היה אפקטיבי למדי". בריאן מאזיק מהמגזין פורבס העניק לקרב ציון ביניים של "B" ואמר ש"התצוגה הייתה דומיננטית למדי בכל קרבות תא ההדחות בהיסטוריה, וזה הראה כמה הארגון מאמין בבייזלר כנבל הראשי במחלקת הנשים שלו. וייד קלר מהאתר Pro Wrestling Torch טען שהקרב היה "הקרב הכי פחות מבדר של הערב". אלטון ג'ונס מהאתר Heavy העניק לקרב תא ההדחות נשים ציון נמוך למדי של 1 מתוך 5 כוכבים, כשאמר שקרב זה היה צפוי למדי ואף טען ש"הקרב התחיל ללא השראה כלל, וככל שהוא התקדם הוא לא קיבל עניין יותר מדי רב מזה שבייזלר החלה לקרוע לגזרים את יריבותיה הנחותות ואף גרם למפגש ראשוני מאכזב במיוחד בין בייזלר לאסקה".
תוצאה לאורך זמן.